คาดหุ้นสัปดาห์หน้าผันผวน
ศูนย์กสิกรไทยคาดหุ้นสัปดาห์หน้าผันผวน/บาทกรอบ31จับตาEU,IMFถกแก้หนี้กรีซ
24 ก.ย. 2554

ศูนย์กสิกรไทยคาดหุ้นสัปดาห์หน้าผันผวน/บาทกรอบ31จับตาEU,IMFถกแก้หนี้กรีซ
บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด  ประเมินแนวโน้มดัชนีหุ้นไทยสัปดาห์หน้าระหว่าง วันที่ 26-30 ก.ย. 2554  ว่า ดัชนี อาจยังคงผันผวน ท่ามกลางความกังวลต่อสภาวะเศรษฐกิจโลก โดยจะต้องจับตาการเจรจาปล่อยวงเงินช่วยเหลือกรีซ จาก EU และ IMF สำหรับ การรายงานตัวเลขเศรษฐกิจที่ต้องจับตา ได้แก่ ตัวเลขเศรษฐกิจสหรัฐฯ อาทิ ความเชื่อมั่นผู้บริโภค ยอดสั่งซื้อสินค้าคงทน รายได้ครัวเรือน และจีดีพีไตรมาส 2/2554 ขณะที่ตัวเลขเศรษฐกิจในประเทศ ได้แก่ เครื่องชี้เศรษฐกิจรายเดือน โดย ธปท. และเงินเฟ้อโดย กระทรวงพาณิชย์ ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 937 และ 900 จุด ขณะที่แนวต้านคาดว่าจะอยู่ที่ 972 และ 990 จุด ตามลำดับ
ทั้งนี้ บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด  ประเมินแนวโน้ม อัตราแลกเปลี่ยนเงินบาทไทยในสัปดาห์หน้า ระหว่างวันที่ 26-30 ก.ย. 2554 ว่า ค่าเงินบาท อาจเคลื่อนไหวอยู่ในกรอบ 30.70-31.00 บาทต่อดอลลาร์ฯ ต้องจับตาผลการลงมติ เรื่องการมอบอำนาจเพิ่มเติม ให้แก่ กองทุนรักษาเสถียรภาพการเงินยุโรป (EFSF) ของประเทศเยอรมนี สัญญาณการพิจารณาของEU/IMF ว่า จะอนุญาตให้ กรีซ เบิกถอนเงินช่วยเหลืองวดถัดไป เพื่อเลี่ยงความเสี่ยงต่อการผิดนัดชำระหนี้ในเดือน ต.ค. รวมถึง การรายงานตัวเลขเศรษฐกิจสหรัฐฯ ที่สำคัญ ได้แก่ ดัชนีผู้จัดการฝ่ายจัดซื้อ (PMI) เขตชิคาโก ดัชนีความเชื่อมั่นผู้บริโภค เดือนก.ย. ยอดสั่งซื้อสินค้าคงทน ยอดขายบ้านใหม่ ยอดทำสัญญาซื้อบ้าน ที่รอปิดการขาย รายได้-รายจ่ายส่วนบุคคล และดัชนีราคาการใช้จ่ายด้านการบริโภคส่วนบุคคลพื้นฐาน เดือนส.ค. ราคาบ้านเดือนก.ค. โดยสแตนดาร์ด แอนด์ พัวร์/เคส ชิลเลอร์ ตัวเลขจีดีพีประจำไตรมาส 2/2554 (รอบสุดท้าย) และจำนวนผู้ขอรับสวัสดิการว่างงาน รายสัปดาห์